Оцу дийнахь цхьабосса массо меттехь вайнехан божарий клубашка гулбина, собрани ю, аьлла. Ткъа церан цIахь болчу зударша схьаэцнарг бен карахь хIума доцуш, шайн дайн махкара ара баьхна вайнах. Пхийтта-ткъа минотехь хIун эцалур ю схьа, тIе герз тоха кийчча Iаш салтий а болуш? Иштта, кхин берш санна, оцу дийнахь Даймахкара Ямсу-Отарара араваьлла тхан ден да Усупхьаьжи. Кхо кIант, ши йоI, шен цIен-нана (тхан ден нана) Халисат шеца болуш. Ша дIакхалхале тхан воккхачу ден вашас НогIмирзас дуьйцура, шаьш чохь хиллачу товарни вагонан наьI елла хала дара, бохуш. Тхан ден вешина НогIмирзина а, ТIуртIи-КIотарара Хьасайнна бен елла луш хилла яц и неI. Казахстанехь ша каш даьккхина, шен да дIавоьллина тхан ден вашас, шен юххехь накъосталла дан стаг а воцуш. Оцу кхойтта шарахь вайнаха лайнарг вайна хууш ду. Мел халонаш лан дийзина делахь а, гIиллакхех, яхь-намусах дIахаьдна-м бац вайнах, я вайн мохк бицбина Iийна бац. ЦIа дирзича моьттура, дуьйцура тхан ден вашас, шаьш дика тIелоцур ду оцу хенахь хиллачу ДегIастанан куьйгалхоша. Делахь иза-м гучуделира Хасюьртара вокзале кхаьчча. ДегIастана юха боьрзуш болу нохчий-аьккхий, шайн ярташка ца бахийта ДегIастанан куьйгалхоша - вокзалехь дIахIиттийна салтий – иштта милицин кордон яра. Ткъа тахана а вайн лаам - иза вайн мехкан дай хилла дIахIитта лаар, вайн адрес а долуш кху ДегIастанахь.